MMAMALOME: Kgang e ga ke itse ke simolole ke e ale jang ka pelo yame e hupediwa ke khutsafalo. Ke lekawana la kwa bokalaka mme ke belegwe ka ngwaga wa 1975. Ke ne ka tshola ngwana le mme wa ntlheng ya Letswapo. Ya re ke santse ke re gongwe le nna e tlaa re ngwaga mongwe ka bo ke opelelwa Se mo tseretsere senatla, owaii! A ntswa ka phatlha tsa menwana ngwana wa mosetsana go supa fa wa gagwe mogopolo a o feditse. Ka itlhoboga, ka fodisa pelo mme ngwana ene ka seka ka mo latlha. Ke nna ke mo latlhelela meloranyana, dijo le thebenyana gore a rekelwe dinatetsha molomo jaaka bana ba malwapa a mangwe. Kgwedi e e fetileng fa ke tswa go motlhola ke ne ka rothisa keledi. Ke fitlhetse ngwana a bolawa ke mopalo le matsogo a jesi tota a a jele. Se, se nkutlwisitse botlhoko thata Mmamalome ka tota ke se kobo dikhutshwane go ka palelwa ke go tlhokomela morwadiake.